Το πρωτοσέλιδο της εφημερίδας που κυκλοφόρησε με τίτλο «Ψηφίστηκε ο νόμος-έκτρωμα από 148 «ανώμαλους»: Βουλή – Τραβεστί» προκάλεσε την αντίδραση της κυβέρνησης.



Η Κουμουνδούρου σε ανακοίνωση της τόνισε πως ««το σημερινό, προσβλητικό, μισαλλόδοξο, απάνθρωπο και νομικά κολάσιμο, με βάση τον αντιρατσιστικό νόμο, πρωτοσέλιδο της Ελεύθερης Ώρας, δικαιώνει απολύτως την αταλάντευτη στάση του ΣΥΡΙΖΑ για την προστασία και την εμβάθυνση των ατομικών και κοινωνικών δικαιωμάτων όλων των πολιτών».



«Όσο κι αν κάποιοι προσπαθούν να σπείρουν τη μισαλλοδοξία και να απευθυνθούν στα πιο συντηρητικά κοινωνικά αντανακλαστικά, θα αποτύχουν. Η κοινωνία είναι πιο ώριμη από όσο πιστεύουν ή επιθυμούν» αναφέρεται επίσης στην ανακοίνωση.

Ο τομέας Ανθρωπίνων Δικαιωμάτων και Μεταναστευτικής Πολιτικής του ΠΑΣΟΚ καταδίκασε απερίφραστα «το άκρως ομοφοβικό και επικίνδυνο πρωτοσέλιδο της εφημερίδας “Ελεύθερη Ώρα”», όπως σημειώνεται σε σχετική ανακοίνωση.



«Η κυνική στοχοποίηση συμπολιτών μας και η προτροπή σε βία καταδεικνύουν την ατυχή προσπάθεια σκοταδιστικών κύκλων για διατάραξη της κοινωνικής συνοχής και αλληλεγγύης που διαπνέουν τον ελληνικό λαό• μόνο που η προσπάθεια αυτή πέφτει στο κενό διότι τα δημοκρατικά αντανακλαστικά των πολιτών βρίσκονται σε εγρήγορση. Επειδή, ωστόσο, πρέπει να μπει ένα τέλος στη γελοιότητα αυτή, καλούμε να εφαρμοστεί ό,τι προβλέπεται από τον αντιρατσιστικό νόμο για την προστασία της αξιοπρέπειας, της ασφαλείας και των δικαιωμάτων κάθε πολίτη», συμπλήρωσε η Χαριλάου Τρικούπη.